
Mészkő ultrafinom őrlése keverőmalomban

Az 1 µm-nél kisebb szemcseméret tartományban megvalósuló ultrafinom őrlések jelentősége egyre inkább nő az ipari termelési folyamatokban, elsősorban a vegyiparban, a kerámiai-, festék- és gyógyszeriparban. A szemcseméret csökkentésének leghatékonyabb módja ebben az estben a keverő golyósmalmok alkalmazása, amelyek az utóbbi években kerültek előtérbe viszonylag egyszerű felépítésüknek és kedvező energiafelhasználásuknak köszönhetően. Az őrlőtestek és a keverőszerkezet egyidejűleg történő működése megnöveli az aprítási eredményt, és megrövidíti a szükséges őrlési időt.
A Dolgozat elkészítése során szakirodalmi kutatást végeztem, melynek középpontjában a keverőmalmok a nanotechnológia és a keverőmalmokkal már végrehajtott őrlések tapasztalatai álltak.
TDK dolgozatom eredményeit adó kísérleteket a Miskolci Egyetem Nyersanyagelőkészítési és Környezeti Eljárástechnikai Intézetében egy nedves üzemű Netzsch MiniCer típusú keverőmalom segítségével hajtottam végre körfolyamatos őrlésekkel, melyek során vizsgáltam a feladott anyag koncentrációjának, a malom fordulatszámának, az őrlési közeg változtatásának, illetve a feladási szuszpenzió térfogatának őrlési finomságra (szemcseméret eloszlás és fajlagos felület) gyakorolt hatását, továbbá a nanoszemcsék előállításához szükséges fajlagos munkát. Vizsgáltam a kísérletek reprodukálhatóságát azonos körülmények között történő ismételt őrlések során.
A kísérletek eredményeit kiértékeltem, majd ezekre alapozva következtetéseket állapítottam meg. Végül, pedig kijelöltem a későbbi kutatások irányát.



